Skagamenn sigla kútter milli Færeyja og Íslands Þrátt fyrir að ekkert miði að lagfæra kútter Sigurfara og kútter Haraldur sé löngu fyrir bí eru Skagamenn ekki hættir að sigla kútterum . Þrír starfsmenn Faxaflóahafna verða í áhöfn færeysks kútters sem siglt verður milli Færeyja og Íslands nú í tengslum við sjómannadaginn , Hátíð hafsins . Gísli Gíslason hafnarstjóri Faxaflóahafna , sem verður einn starfsmanna Faxaflóahafna í áhöfn kúttersins Westward Ho , segir að haldið verði frá Þórshöfn í Færeyjum á hádegi laugardaginn 29. maí og er kútterinn væntanlegur til Akraness síðdegis fimmtudaginn 3. júní . Laugardaginn 5. júní verður siglt til Reykjavíkur þar sem kútterinn verður í Gömlu höfninni við Sjóminjasafnið á Hátíð hafsins . Þrír starfsmenn Faxaflóahafna sf. sigla með kútternum til Íslands og aðrir þrír verða í áhöfn til Færeyja . Westward Ho er nánast eins og kútter Sigurfari , nema sjö brúttótonnum stærri , en Sigurfari var smíðaður árið 1885 . Kútter Westward Ho var hins vegar smíðaður í Grimsby árið 1884 . Hann er um 92 brt. og var keyptur til Færeyja árið eftir , 1885 . Fram til ársins 1940 var kútterinn við veiðar m.a. við Færeyjar , Ísland , Grænland og víðar . Vél var sett í hann um 1920 . Á árum seinni heimstyrjaldarinnar sigldi Westward Ho með fisk til Íslands , Englands og Skotlands . Eftir stríð fór hann á línu og síld . Síðasti fiskitúr Westward Ho var árið 1964 en þá bilaði vélin og kútternum var lagt því enginn fjárráð voru til að setja nýja vél í skipið . Auk þess gekk erfiðlega að manna áhöfn , enda ný og betri skip komin til sögunnar í Færeyjum . Árið 1966 keypti færeyska landsstjórnin skipið og á síðustu árum hefur félagsskapur sem kallari sig „ Kúttersvini “ safnað fé til að gera kútterinn upp og gert það af miklum myndarskap þannig að hann er sem nýr . Kútter Westward Ho var gerður upp í Skotlandi en siglt til Færeyja auk þess sem skipinu hefur verið siglt til Noregs .